Google Translate

Google Translate ta un servisio di tradukshon online gratis di Google. E ta ofresé un hèrmènt di tradukshon outomátiko pa ku un gran kantidat di idioma. E kalidat di e tradukshonnan ta varia, loke ta típiko di tradukshon outomatisá, ya ku e nifikashon di palabranan ta dependé di e konteksto den kua nan ta wòrdu usá.

 Karakterístika 
Un punto importante di Google Translate ta su naturalesa interaktivo: kuantu mas hende usa e hèrmènt i duna reakshon, tantu mas e kalidat ta mehorá ku tempu. E tradukshon entre idiomanan hopi usá (manera ingles, spaño, hulandes i franses) ta generalmente mas eksakto ku entre idiomanan ku ta haña menos uso.

Kontrali na hopi otro servisio grandi online di tradukshon outomatisá, Google Translate no ta basá riba e sistema SYSTRAN, sino riba su propio teknologia di tradukshon statístiko di mashin. Esaki a wòrdu desaroyá bou di Franz-Josef Och, kende tabata ganadó di un kompetensia di DARPA pa “tradukshon rápido” na 2003 i despues a bira hefe di e departamentu di tradukshon di mashin di Google (Och a retirá di Google na yüli 2014). E eskoho aki pa tradukshon statístiko ta hasi e servisio dependiente di e disponibilidat di tekstonan tradusí ku e mesun kontenido den dos idioma pa por mehorá su resultado.

 Idioma 
E kantidat di idioma disponibel a sigui kresé ku tempu. Por ehempel, idioma perso (farsi) a keda agregá mas tempran ku planeá, despues di e protestanan na Iran den 2009, ora hopi notisia i dokumento a bira disponibel online. Na yüni 2024 Google Translate a agregá 114 idioma nobo, inkluso papiamentu, tresiendo e total na 243 idioma.

Su prinsipal kompetensia ta DeepL Translator i Bing Translator.

 Papiamentu 
E disponibilidat desde yüni 2024 di idioma papiamentu ta importante pa Karibe Hulandes, loke ta fasilitá hendenan na Aruba, Boneiru i Kòrsou pa tradusí tekstonan básiko for di un otro idioma pa papiamentu i viseversa.Google Translate adds new languages, including Papiamentu, curacaochronicle.com (28 di yüni 2024) E paso aki ta duna visibilidat di papiamentu riba nivel internashonal, ounke e kalidat di e tradukshonnan no ta perfekto. Den uso, korekshon manual ta semper nesesario pa mantene un ortografia uniforme i un sintáksis propio di papiamentu.

 Wikipedia 
Google Translate ta un di e opshonnan usá entre e hèrmèntnan di tradukshon di kontenido ku ta integrá den Wikipedia.Runa Bhattacharjee & Pau Giner, You can now use Google Translate to translate articles on Wikipedia, Wikipedia (9 di yanüari 2019) E ta hasi posibel pa redaktornan tradusí artíkulonan den hopi mas idioma, ounke revishon humano ta krusial pa drecha eror i garantisá eksaktitut. E hèrmènt ta wòrdu usá pa mehorá e kalidat i kantidat di artíkulo den e idiomanan di Wikipedia, partikularmente e idiomanan ku tiki papiadó, manera papiamentu.

translate